b'\n_START_ARTICLE_\nDzielnica\n_START_PARAGRAPH_\nAng dzielnica (pagbigkas: [d\xe2\x80\x8b\xcd\xa1\xca\x91el\xcb\x88\xc9\xb2it\xe2\x80\x8b\xcd\xa1sa], maramihan: dzielnice) ay isang subdibisyong pampangasiwaan sa Polonya, na tumutukoy sa isang kalapit-bahayan o distrito ng isang lungsod o bayan. Kahawig ng so\xc5\x82ectwo at osiedle, isang "katulong na yunit" (jednostka pomocnicza) ng gmina ang dzielnica, na nilikha ng sangguniang pang-gmina, at wala itong hiwalay na legal na personalidad. Maaaring mangiba ang bilang ng mga dzielnica sa iba\'t-ibang lungsod o bayan._NEWLINE_Karaniwa\'y hinahati ang maraming mga bayan at lungsod sa mga osiedle, ngunit maaaring may mga osiedle sa loob ng isang dzielnica. Karaniwan ang ganitong pagkakaayos sa mga pangunahing lungsod ng Polonya: halimbawa, may 18 dzielnica ang Warsaw, na may sariling pang alkalde (burmistrz) at sangguniang pang-dzielnica (rada dzielnicy). Ito rin ang bilang ng mga dzielnica sa Krak\xc3\xb3w. Gayunpaman, may 30 dzielnica sa Gda\xc5\x84sk, 22 sa Gdynia at Katowice, 27 sa Lublin at apat sa Szczecin. May ilan ding mga lungsod na pormal nang walang dzielnica, pero ginagamit pa rin ang dating paghahating ito para sa gawaing pampangasiwaan: kasama dito ang \xc5\x81\xc3\xb3d\xc5\xba, Pozna\xc5\x84 at Wroc\xc5\x82aw, na may limang distrito ng ganitong uri bawa\'t lungsod._NEWLINE_Sa karaniwang pananalita, maaari ring tumukoy ang salitang "dzielnica" sa mga distrito, o anumang bahagi, ng isang lungsod. Maaari rin itong tumukoy sa isang makasaysayang paghahati ng Polonya, kung saan hinati ang bansa sa limang prinsipalidad makatapos namatay si Haring Boleslao III.'